Document ID: 31996D0335

31996D0335
L 132/1
JURNALUL OFÍCIAL AL UNIUNII EUROPENE
DECIZIA COMISIEI
din 8 mai 1996
de instituire a unui inventar și a unui nomenclator comun pentru ingredientele folosite în produsele cosmetice
(Text cu relevanță pentru SEE)
(96/335/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/768/CEE a Consiliului din 27 iulie 1976 privind apropierea legislației statelor membre cu privire la produsele cosmetice (1), modificată de Directiva 95/34/CE a Comisiei (2), în special articolul 5a și articolul 7 alineatul (2),
după consultarea Comitetului științific pentru cosmetologie,
întrucât inventarul ingredientelor folosite în produsele cosmetice trebuie să includă o secțiune pentru materii prime parfumante și aromatizante și o secțiune pentru celelalte substanțe;
întrucât acest inventar trebuie să conțină informații despre identitatea fiecărui ingredient, în special denumirea INCI (fostă CTFA), denumirea Ph. Eur, denumirile INN și IUPAC, numerele Einecs/Elincs, CAS și numerele din indexul culorilor (Colour Index), denumirea indicată la articolul 7 alineatul (2) din Directiva 76/768/CEE, precum și funcțiile ingredientelor și, când este necesar, orice restricție și condiții de utilizare și avertismente care trebuie tipărite pe etichetă;
întrucât, pe lângă furnizarea informațiilor necesare despre ingredientele folosite în produsele cosmetice, inventarul trebuie privit în contextul obligațiilor stabilite la articolul 6 alineatul (1) din Directiva 76/768/CEE, care stipulează indicarea pe produs și/sau pe ambalaj a funcției produsului și a listei ingredientelor începând cu 1 ianuarie 1997 în cazul produselor cosmetice introduse pe piață;
întrucât inventarul propus trebuie să fie suficient de complet pentru a permite etichetarea ingredientelor produșilor cosmetici;
întrucât, cu toate acestea, inventarul trebuie să fie indicativ și nu trebuie să constituie o listă a substanțelor autorizate spre folosire în produsele cosmetice;
întrucât inventarul trebuie actualizat periodic;
întrucât un nomenclator comun al ingredientelor face posibilă identificarea substanțelor prin folosirea unei singure denumiri în toate statele membre, ceea ce duce la recunoașterea cu ușurință de către consumatori a substanțelor pe care au fost sfătuiți să le evite (de exemplu, din cauza alergiilor), indiferent de locul de pe teritoriul Comunității de unde cumpără produsele cosmetice;
întrucât denumirile INCI (International Nomenclature Cosmetic Ingredient) întrunesc cel mai bine cerințele menționate anterior, fiind relativ simple și deja folosite la scară internațională;
întrucât măsurile prevăzute de prezenta decizie sunt în conformitate cu avizul Comitetului de adaptare la progresul tehnic al directivelor pentru eliminarea barierelor tehnice din calea comerțului din sectorul produselor cosmetice,
ADOPTĂ PREZENTA DECIZIE:
Articolul 1
Se adoptă inventarul ingredientelor folosite în produsele cosmetice prevăzute la articolul 5a din Directiva 76/768/CEE și indicate în anexă.
Articolul 2
Denumirile INCI (International Nomenclature Cosmetic Ingredient) menționate în inventar constituie nomenclatorul comun folosit în sensul articolului 7 alineatul (2) din Directiva 76/768/CEE.
Adoptată la Bruxelles, 8 mai 1996.

Labels: 3
19
1